7.1. Eesti Pank vastutab ESTA toimimise ja toimimishäirete kõrvaldamise eest üldtingimustes ettenähtud korras ja ulatuses.  7.2. ESTA kasutaja vastutab enese poolt või nimel Eesti Pangale edastatud andmekogumite sisulise ja vormilise õigsuse, andmekaitse ning seoses liitumislepingu täitmisega Eesti Pangale edastatud  teadete korrektsuse ja autentsuse eest.  7.3. Eesti Pank vastutab ESTA kasutaja edastatud ja Eesti Panga vastu võetud maksejuhiste andmekaitse eest.  7.4. Pooled on kohustatud võtma tarvitusele kõik vajalikud abinõud, et muuta kasutajaliidese kasutamine selleks õigustamata isikutele võimatuks. Juhul kui need abinõud osutuvad vähem tõhusaks, kui võis poole võimalusi ja asjatundlikkust arvestades mõistlikult eeldada, on pool vastutav selle tagajärjel teisel poolel, ESTA liikmetel või  kolmandatel isikutel tekkinud kahju eest.  7.5. Pooled on kohustatud hoidma oma ESTA kasutamist võimaldavaid salasõnu ja koode saladuses ja võimaldama nende kasutamist ainult selleks ettenähtud korras ja selleks õigustatud isikutel.  7.6. ESTA kasutaja on kohustatud hooldama ja korras hoidma infotehnoloogilisi varasid (riistvara, tarkvara, side, infrastruktuur), mis on vajalikud ESTAga liitumiseks või selle kasutamiseks.